སྡེ་དགེ་པར་ཁང་དུ་ཐོན་སྐྱེད་བྱས་པའི་ཐུན་མོང་མ་ཡིན་པའི་ཤོག་བུ་དེའི་རྒྱུ་ཆ་གཙོ་བོ་ནི།ས་གནས་དེ་གའི་མི་རྣམས་ཀྱིས་ཨ་ལྕག་རེ་ལྕག་ཞེས་འབོད་པའི་རྩི་ཤིང་གི་རྩ་བ་སྟེ་སྨན་ཡིག་ཏུ་རེ་ལྕག་པ་ཞེས་པ་དེའོ།།དབྱར་ཁར།ཨ་ལྕག་རེ་ལྕག་གི་སྡོང་པོར་ཤིན་ཏུ་མཛེས་པའི་མེ་ཏོག་དཀར་པོ་ཞིག་བཞད་དེ།མུ་མཐའ་མེད་པའི་རྩྭ་ཐང་ལ་མཛེས་རྒྱན་སྤྲས་པ་རེད།སྟོན་ཁར་སླེབས་དུས།མི་རྣམས་ཀྱིས་དེའི་རྩ་བ་བརྐོས་ཏེ་གཙང་འཁྲུད་རྒྱག་པ་དང་ལག་པས་དབྲལ་ནས་སི་སི་བཟོ་བ།ཆུར་སྙོལ་བ།རྡོ་གཏུན་དུ་རྡུང་བ།མདོང་མོར་སྲུབ་སྟེ་འབྱར་བག་ཅན་གྱི་ཆུ་གཤེར་བཟོ་བ།དེ་ནས་ཆུར་སྦང་སྟེ་གད་སྙིགས་དོར་བ།བུལ་ཏོག་འདེབས་པ་བཅས་ཀྱི་རིམ་པ་བརྒྱུད་དེ་རྙོག་འཛིང་ཆེ་བའི་ཡུལ་ཐབས་བཟོ་རྩལ་ལས་བྱུང་བ་དེ་ནི།ཀྲུང་གོ་མི་རིགས་ཀྱི་ཤོག་བཟོ་ལག་རྩལ་གྱི་འགྱུར་རྡོ་གསོན་པོ་ཞིག་ལགས།བཟོ་ཚར་བའི་བཟོས་གྲུབ་ཤོག་བུར་ད་དུང་ནན་ཏན་གྱིས་གདམ་གསེས་བྱས་ཏེ།མཐུག་སྲབ་གྲ་མཉམ་དང་ཁུང་མེད་པ་རྣམས་མཛོད་དུ་བཅུག་སྟེ་བསྟན་བཅོས་པར་བྱེད་དུ་སྤྱོད་པ་རེད།ཨ་ལྕག་རེ་ལྕག་ལ་དུག་ཅུང་ཙམ་འདྲེས་པས།ཤོག་བུ་འདི་རིགས་འབུ་སྲིན་དང་བྱི་བས་མི་ཟ་བ་མ་ཟད།ཆུ་ཐིམ་པ་དང་མཉེན་ཞིང་སྲ་བའི་རང་བཞིན་གྱི་ཡོན་ཏན་ལྡན་པས།སྡེ་དགེ་པར་ཁང་ནང་པར་སྐྲུན་བྱས་པའི་བསྟན་བཅོས་རྣམས་དུས་ཡུན་ཇི་ཙམ་འདས་ཀྱང་གནོད་སྐྱོན་གཏན་ནས་ཡོང་བ་མ་རེད།